**KÖZFELADAT-ELLÁTÁSI SZERZŐDÉS[[1]](#footnote-1)**

amely létrejött egyrészről **Bátaszék Város Önkormányzata** (7140 Bátaszék, Szabadság u. 4., képviseli: Dr. Bozsolik Róbert polgármester), a továbbiakban: Önkormányzat,

másrészről a **Bátaszékért Marketing Nonprofit Kft.** (7140 Bátaszék, Szent István tér 7., képviseli: Izsák Mónika ügyvezető), a továbbiakban: Feladatellátó

között az alulírott napon és helyen, az alábbi feltételekkel:

**I. BEVEZETŐ RENDELKEZÉSEK**

1. A Magyarország helyi önkormányzatairól szóló 2011. évi CXXXIX. törvény 13. § (1) bekezdés alapján (a továbbiakban: Mötv.) az Önkormányzat feladata a kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása; valamint a turizmussal kapcsolatos feladatok ellátása.

2. Szerződő felek megállapítják, hogy a Bátaszékért Marketing Nonprofit Kft. Bátaszék Város Önkormányzatának kizárólagos önkormányzati tulajdonban lévő gazdasági társasága, amelynek fő tevékenységi köre a PR, kommunikáció, ezen belül különösen a városmarketing.

3. Az Önkormányzat külön szerződésekkel Feladatellátó kezelésébe adja a 7140 Bátaszék, Szent István tér 7. sz. alatt található, Petőfi Sándor Művelődési Ház épületében lévő irodahelységet, valamint a 7140 Bátaszék, Hősök tere 1. szám alatt található „Turisztikai Információs Pontot”.

**II. A SZERZŐDÉS TÁRGYA**

Az Önkormányzat az I.1. pontban meghatározott feladatok közül a „turizmussal kapcsolatos feladatok” biztonságos, hatékony és jó minőségben történő ellátásával Feladatellátót bízza meg az alábbiakban részletezettek szerint:

a) A Turisztikai Információs Pont (7140 Bátaszék, Hősök tere 1.) működtetési rendjének, infrastruktúrájának kialakítása, és működtetése.

b) turisztikai információk biztosítása a külföldi és belföldi látogatók, a potenciális utazók és a bel-és külföldi turisztikai szakma számára Bátaszék és térsége rendezvényeiről, szálláshelyeiről, étkezési lehetőségekről, szolgáltatásokról; kulturális és hagyományőrző programokról, szokásokról;

c) Bátaszék és térsége, mint turisztikai célváros/célkörzet népszerűségének, vendégprogramjának, turisztikai bevételeinek növelése kül- és belföldön;

d) ajándéktárgyak, képeslapok, térképek, kiadványok és prospektusok, valamint a helyi termelők által készített termékek (méz, bor, stb.) értékesítése;

e) turizmus szervezetrendszerének és nemzetközi kapcsolatainak működtetése.

**III. A SZERZŐDÉS IDŐTARTAMA**

Az Önkormányzat a II. pontban részletezett feladatok ellátásával 2016. szeptember 1. napjától 2016. december 31. napjáig terjedő határozott időtartamra bízza meg a Feladatellátót.

**IV. A FELADAT ELLÁTÁSÁNAK FINANSZÍROZÁSA**

1. A szerződő felek megállapodnak abban, hogy a Feladatellátó által átvállalt feladatok finanszírozhatóságának érdekében az Önkormányzat jelen megállapodásban foglalt feltételek szerint a Feladatellátónak rendszeres támogatást, kompenzációt nyújt.

2. A kompenzáció mértéke az Önkormányzat tárgyévi költségvetésében a szerződés szerinti célokra előirányzott összeg. Felek az Önkormányzat költségvetésének elfogadása előtt egyeztetnek a kompenzáció mértékéről. A kompenzálás előirányzott mértékét az 1. mellékletben foglaltak szerint kell figyelembe venni.

3. A kompenzálás előirányzott mértékének megállapításához a Feladatellátó elvégezi a feladatellátások költségelemzését, összevetve a korábbi időszak hasonló tényadataival. Az előirányzott kompenzáció mértéke a közfeladat ellátása vonatkozásában nem vezethet túl kompenzációhoz.

4. A kompenzálás összegét az Önkormányzat eseti lehívólevél alapján a Feladatellátó 71800288-10105151 számú bankszámlájára teljesíti.

5. A Feladatellátó a közfeladat-ellátási szerződés alapján minden év május 31. napjáig köteles az előző évi kompenzációról elszámolni és Éves Működési Jelentést benyújtani az Önkormányzat felé.

6. A Feladatellátó térítés ellenében nyújtja az Önkormányzatnak azokat a szolgáltatásokat, amelyek finanszírozására az Önkormányzat nem nyújt kompenzációt.

**V. A FELADATELLÁTÓ JOGAI ÉS KÖTELEZETTSÉGEI**

1. Köteles az Önkormányzattal folyamatosan együttműködni.

2. Jelen szerződés teljesítése érdekében az Önkormányzat érdekeinek és kötelezettségeinek megfelelően köteles éves feladattervet készíteni, és azt az Önkormányzattal elfogadtatni.

3. Jelen szerződésben foglalt feladatokat köteles a jó gazda gondosságával, legjobb tudása szerint ellátni.

4. A szolgáltatási körében harmadik személynek okozott vagyoni és nem vagyoni károkért a vonatkozó jogszabályokban meghatározott kártérítési és egyéb felelősséggel tartozik.

5. A tevékenysége ellátásához jogosult alvállalkozót bevonni, azt ellenőrizni, az elvégzett szolgáltatást az Önkormányzat felé, mint saját teljesítményt elszámolni.

.

**VI. AZ ÖNKORMÁNYZAT JOGAI ÉS KÖTELEZETTSÉGEI**

1. A feladatellátással kapcsolatban az Önkormányzat az általa kijelölt személy vagy szervezet, valamint lakossági észrevételek alapján jogosult egyeztető tárgyalást kezdeményezni, az el nem végzett, vagy nem megfelelő minőségű szolgáltatás esetén a kifogásolt feladat ismételt elvégzését elrendelni, vagy a közfeladatot külső vállalkozóval elvégeztetni,

2. A vonatkozó előírások betartását, a feladatok teljesítését az általa kijelölt személy vagy szervezet, valamint lakossági észrevételek útján jogosult ellenőrizni,

3. Köteles a feladatok ellátását biztosító alapadatokat és nyilvántartásokat Feladatellátó rendelkezésére bocsátani, a szükséges változásokról Feladatellátót haladéktalanul tájékoztatni.

4. Amennyiben a Feladatellátónál nem áll rendelkezésre megfelelő technika/eszköz, illetve megfelelő szakképzettséggel rendelkező személyzet, vagy a Feladatellátó személyi és eszközkapacitása egyébként nem teszi lehetővé az Önkormányzat által megrendelt munkák határidőre történő elvégzését, úgy az Önkormányzatnak lehetősége van külső vállalkozó bevonásával megvalósítani a jelen közfeladat ellátási szerződés keretében ellátandó feladatokat.

**VII. ZÁRÓ RENDELKEZÉSEK**

1. Szerződő felek a mellékletben meghatározott egyes feladatokra vonatkozó részletes feltételeket külön megállapodásban rögzíthetik.

2. Felek a szerződés teljesítése érdekében szorosan együttműködnek, az egymástól szerzett információkat bizalmasan kezelik, azokat harmadik fél részére csak szerződéses partnerük beleegyezésével adhatják át.

3. Jelen szerződés vonatkozásában jognyilatkozat tételre és intézkedésre jogosultak:

Önkormányzat képviselője: Dr. Bozsolik Róbert polgármester

Feladatellátó képviselője: Izsák Mónika ügyvezető

4. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

5. A jelen szerződés 1. melléklete „A közfeladat ellátási kiadásokra meghatározott kompenzációs összegek”.

6. Szerződő felek esetleges jogvitáikat peren kívüli tárgyalással kísérlik meg rendezni. Amennyiben a tárgyalás nem vezet eredményre, a jogvita elbírálására – hatáskörtől függően - a Szekszárdi Járásbíróság vagy a Szekszárdi Törvényszék illetékességét kötik ki.

7. Jelen szerződést felek kizárólag írásban, közös megegyezéssel módosíthatják.

8. Jelen szerződést felek *2016. szeptember 1. napjától 2016. december 31. napjáig* terjedő, határozott időre kötik.

Jelen szerződést a felek - mint akaratukkal mindenben megegyezőt - elolvasás és közös értelmezés után helybenhagyólag aláírták.

Bátaszék, 2016. szeptember 1.

**Bátaszék Város Önkormányzata Bátaszékért Marketing Nonprofit Kft.**

**Dr. Bozsolik Róbert Izsák Mónika**

polgármester ügyvezető

Jogilag ellenjegyzem:

Pénzügyileg ellenjegyzem:

***1. melléklet***

**A közfeladat-ellátási kiadásokra meghatározott kompenzációs összegek 2016.09.01-től 2016. december 31-ig:**

|  |  |  |  |  |
| --- | --- | --- | --- | --- |
|  | közfeladat megnevezése | A közfeladathoz kapcsolódó kompenzáció mértéke | A közfeladathoz kapcsolódó ügyviteli, adminisztrációs kiadások kompenzálása | **Kompenzáció összesen:** |
| 1. | Turizmussal kapcsolatos feladatok ellátása | 1 700 000 Ft | 0 Ft | 1 700 000 Ft |
|  | **mindösszesen:** | **1 700 000 Ft** | **0 Ft** | **1 700 000 Ft** |

1. A közfeladat-ellátási szerződést Bátaszék Város Önkormányzat Képviselő-testülete a …../2016. (VIII.31.) önkormányzati határozatával hagyta jóvá. Hatályos: 2016. szeptember 1-től. [↑](#footnote-ref-1)